Maatietopalvelu

Kyselyvastaus

**Asiakirjan tunnus:** KT1088

**Päivämäärä**: 22.05.2025

**Julkisuus:** Julkinen

**Venäjä / Helluntailaisten tilanne Venäjällä**

**Russia / The situation of Pentecostals in Russia**

Kysymykset

1. Onko helluntailiikettä edustavien ulkomaisten ei-toivotuiksi listattujen järjestöjen lukumäärä muuttunut vuoden 2021 jälkeen?  
2. Ovatko Venäjän viranomaiset kohdistaneet helluntailaisiin oikeudenloukkauksia tai muuten puuttuneet heidän toimintaansa?  
3. Onko helluntailiikkeen johtohahmoille tai muille jäsenille annettu viime aikoina sakko- tai muita rangaistuksia heidän uskonnolliseen toimintaansa liittyen?  
4. Onko helluntailaisille uskonnollisille johtohahmoille koitunut oikeudellisia seuraamuksia Ukrainan sodan vastustamisesta?

Questions

1. Has the number of foreign Pentecostal organisations that are declared as undesirable changed after 2021?  
2. Have the Russian authorities committed infringements against Pentecostals or otherwise interfered with their activities?  
3. Have the Pentecostal leaders or other members of the Pentecostal movement recently been fined or otherwise punished in connection with their religious activities?  
 4. Have any Pentecostal religious leaders suffered legal consequences for their opposition to the war in Ukraine?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

Helluntailaisliikkeeseen kuuluvien tilannetta Venäjällä käsitellään maatietopalvelun 2.1.2023 julkaisemassa kyselyvastauksessa.[[1]](#footnote-1) Tässä maatietovastauksessa esitellään vain sellaiset tapausesimerkit, joiden uutisoinnin yhteydessä on selkeästi mainittu tapahtumien ja/tai henkilöiden yhteys nimenomaan helluntailiikkeeseen ja sen toimijoihin.

# Onko helluntailiikettä edustavien ulkomaisten ei-toivotuiksi listattujen järjestöjen lukumäärä muuttunut vuoden 2021 jälkeen?

Käytetyistä lähteistä ei löydy tietoa siitä, että helluntailiikettä edustavia uskonnollisia järjestöjä olisi listattu vuoden 2021 jälkeen ei-toivotuiksi järjestöiksi Venäjällä.[[2]](#footnote-2) Vuonna 2021 Venäjällä ei-toivotuiksi julistettua neljää helluntailiikkeen New Generation -kirkon (ven. Новое поколение; translit. Novoje pokolenije) toimijaa käsitellään 2.1.2023 julkaistussa maatietopalvelun kyselyvastauksessa.[[3]](#footnote-3)

# Ovatko Venäjän viranomaiset kohdistaneet helluntailaisiin oikeudenloukkauksia tai muuten puuttuneet heidän toimintaansa?

Yhdysvaltain ulkoasianministeriön (USDOS) vuosia 2022 ja 2023 käsittelevien uskonnonvapausraporttien mukaan uskonnolliset ryhmät ja kansalaisjärjestöt raportoivat Venäjän viranomaisten tutkivan, pidättävän, vangitsevan, kiduttavan ja pahoinpitelevän henkilöitä ja takavarikoivan heidän omaisuuttaan heidän uskonnollisen vakaumuksensa vuoksi. Viranomaistoimia kohdistetaan myös henkilöihin siksi, että heillä on yhteyksiä tai he ovat jäseninä ektremistisiksi, ei-toivotuiksi tai terroristijärjestöiksi julistetuissa organisaatioissa. USDOSin mukaan useat evankeliset protestanttiset ryhmät ovat raportoineet joutuneensa viranomaistoimien kohteeksi.[[4]](#footnote-4) Venäläinen ekstremismiin, uskontoon ja ksenofobiaan erikoistunut informaatio- ja tutkimuskeskus SOVA (ven. СОВА) toteaa vuotta 2023 koskevassa raportissaan, että ei-toivotuiksi julistettujen järjestöjen listalle lisättyjen uskonnollisten organisaatioiden jäseniä on asetettu syytteeseen. Esimerkiksi New Generation -helluntaikirkkojen kanssa tehdystä yhteistyöstä on langetettu vankeusrangaistuksia.[[5]](#footnote-5)

USDOSin raporteissa todetaan, että viranomaiset jatkoivat rikosoikeudenkäyntejä pienempien uskonnollisten ryhmien jäseniä vastaan. Rikossyytteiden perusteena oli laittomana pidetty lähetystyö ja ekstremistisen materiaalin levittäminen.[[6]](#footnote-6) SOVAn vuotta 2023 koskevan koosteen mukaan hallintolain 5.26 §:n[[7]](#footnote-7) perusteella tehdyt viranomaistoimet kohdistuvat erityisesti protestantteihin. Vuotta 2022 koskevan raportin mukaan Smolenskin alueella helluntailainen Ukrainan kansalainen Viktor Romanov sai 30 000 ruplan (noin 320 euron) sakot lähetystyön harjoittamisesta ilman sen harjoittamiseen tarvittavan valtuutuksen todistavaa asiakirjaa. Krasnodarin aluepiirissä Yhdysvaltain kansalainen sai 2 000 ruplan (noin 20 euron) sakkorangaistuksen hänen saarnattuaan paikalliselle helluntaiyhteisölle. Sakko perustui hallintolaissa ulkomaan kansalaisille asetettujen maahantulosäädösten tai oleskeluun liittyvien säädösten rikkomiseen (18.8. §).[[8]](#footnote-8) Vuotta 2023 ja 2024 koskevissa raporteissa ei mainita tapauksia, joissa helluntailaisia olisi syytetty tai rangaistu laittomana pidetystä lähetystyöstä.[[9]](#footnote-9)

Vuotta 2022 käsittelevän raportin mukaan Permin alueen hallinto yritti viedä helluntailaiselta New Testament Church of Evangelic Christians -kirkolta Leninin kulttuurikeskus -rakennuksen, jonka he olivat ostaneet 2000-luvun puolivälissä. Viranomaiset vaativat uskonnolliselta järjestöltä oikeuden kautta 11,8 miljoonaa ruplan (noin 130 000 euron) velkaa korkoineen julkisessa omistuksessa olevan tontin käytöstä. Välimiesoikeudessa kaupungin vaatimus hyväksyttiin osittain: oikeuden mukaan järjestön pitäisi maksaa summa ilman korkoja. Kaupunki yritti samanaikaisesti suostutella uskonnollista järjestöä myymään rakennuksen heille, mutta se ei hyväksynyt järjestön esittämää hintapyyntöä.[[10]](#footnote-10) Vuonna 2023 Saratovin kaupungissa toimiva helluntailainen Holy Trinity Church of Christians of Evangelical Faith -kirkko ei onnistunut laillistamaan toimitilana käyttämäänsä rakennusta. Paikallisviranomaiset olivat kieltäytyneet muuttamasta rakennuksen tontin virallista käyttötarkoitusta vedoten siihen, että uskonnollinen järjestö ei ollut noudattanut erinäisiä sille asetettuja sääntöjä ja teknisiä määräyksiä.[[11]](#footnote-11) Vuonna 2024 Abakanissa Hakassian tasavallassa tuomioistuin takavarikoi helluntailaisen Church of Glorification -kirkon tontin velkojen vuoksi.[[12]](#footnote-12)

Vuonna 2022 SOVA mainitsee myös venäläisissä joukkotiedotusvälineissä olleen aiempaa enemmän uskonnollisista vähemmistöjä herjaavaa materiaalia. Julkisen herjan kohteena oli usein helluntailiikkeen New Generation -kirkko[[13]](#footnote-13), jonka seurakuntien jäseniin oli myös kohdistettu etsintöjä eri puolilla Venäjää. Useat merkittävät tiedotusvälineet käyttivät uutisoinnissa ”lahkojenvastaista” retoriikkaa ja viittasivat New Generation -järjestöön lahkona. Järjestöä syytettiin myös ukrainalaisen, vapaaehtoisista koostuvan Azov-pataljoonan tukemisesta. Lisäksi SOVAn raportissa kerrotaan Brjanskije Novosti -sanomalehden väittäneen, että helluntailainen Russian Church of Christians of Evangelical Faith -kirkko ja sen Brjanskin kaupungin seurakunnan pastori olivat harjoittaneet ”Venäjän vastaista propagandaa”.[[14]](#footnote-14) SOVAn mukaan New Generation -kirkkoihin kohdistunut julkinen herjauskampanja jatkui myös vuonna 2023. Esimerkiksi Izvestija-sanomalehti uutisoi kahta helluntailaista pappia vastaan meneillään olevasta oikeudenkäynnistä ja kutsui heitä vähättelevästi ”niin kutsutuiksi pastoreiksi”. Lehdessä heitä syytettiin esimerkiksi Ukrainan tukemisesta, sekä väitettiin, että yhdellä pastoreista on Ukrainan passi ja valuuttaa. Artikkelissa mainitaan myös venäläisillä TV-kanavilla esitetyistä ohjelmista, jotka liittyivät baptisti Juri Sipkoa vastaan armeijan halventamisesta nostettuun rikossyytteeseen. Sipkon ja baptistien lisäksi herja kohdistui myös venäläisiin protestantteihin yleisesti; ohjelmissa esitettiin syytöksiä muun muassa protestanttien tekemästä yhteistyöstä Yhdysvaltain rahoittamien järjestöjen kanssa sekä Venäjän opposition sekä Ukrainan viranomaisten tukemisesta. Protestantteja herjaavia julkaisuja tehtiin myös alueellisissa tiedotusvälineissä. Artikkelissa mainitaan, että tiedotusvälineet sekoittavat jossain tapauksissa helluntailaiset ja baptistit keskenään.[[15]](#footnote-15) Vuodelta 2024 SOVA mainitsee esimerkiksi Mash-nimisen Telegram-kanavan, joka kutsui helluntailaisia ”amerikkalaisiksi lahkolaisiksi” ja syytti Russian Church of Evangelical Christians -kirkon pääpiispa Eduard Grabovenkoa rahanahneudesta ja seurakuntalaisten kiristämisestä. Raportin mukaan herjaava uutisointi kohdistuu useimmiten protestanttijärjestöihin tai uusiin uskonnollisiin liikkeisiin.[[16]](#footnote-16)

Vuotta 2022 koskevan SOVAn raportin mukaan Anapassa Krasnodarin aluepiirissä tuomioistuin esti pääsyn Christ the Savior -kirkon sosiaalisen median VKontakte-sivustolle.[[17]](#footnote-17)

# Onko helluntailiikkeen johtohahmoille tai muille jäsenille annettu viime aikoina sakko- tai muita rangaistuksia heidän uskonnolliseen toimintaansa liittyen?

SOVAn vuotta 2024 koskevan raportin mukaan helluntailaisen Word of Life -kirkon (ven. Слово жизни; translit. Slova žizni) piispa[[18]](#footnote-18) Albert Ratkin julistettiin vuonna 2024 ulkomaalaiseksi agentiksi.[[19]](#footnote-19) Asiasta uutisoineen venäläisen riippumattoman Novaja gazeta Jevropa (ven. Новая газета Европа) -uutissivuston mukaan kyseessä on ensimmäinen kerta, kun kristillisen kirkon korkeimman piispan arvon haltija julistetaan Venäjällä ulkomaalaiseksi agentiksi.[[20]](#footnote-20) Baptistipappi Juri Sipkon vuonna 2023 pidetyssä oikeuskäsittelyssä todistajan asemassa toiminut Ratkin oli pidätettynä jo syksyllä 2023 Kalugassa tehdyn kotietsinnän yhteydessä.[[21]](#footnote-21) Lisäksi SOVAn vuotta 2024 koskevassa raportissa mainitaan ei-toivotuksi järjestöksi julistettuun Vozrozhdenie-järjestöön liittyvistä rikossyytteistä.[[22]](#footnote-22)

Vuonna 2024 Kemerovon alueella evankeliskristillisen uskonnollisen järjestön pastori Sergei Mihailev tuomittiin rikoslain 284.1 §:n momentin 1 perusteella vuodeksi pakkotyöhön sekä 15 %:n ansiomenetykseen valtiolle, sillä hän oli julkaissut VKontakte-sivullaan New Generation -kirkon materiaalia.[[23]](#footnote-23) Mihailev oli todettu aiemmin syylliseksi hallinnolliseen rikkomukseen hallintolain vastaavan 20.33 §:n perusteella.[[24]](#footnote-24)

OVD-Info uutisoi huhtikuussa 2024 Aleksei Moisejevin saaneen New Generation -kirkon toimintaan osallistumisestaan rikoslain 284.1 §:n momentin 1 perusteella puolentoista vuoden ehdollisen vankeustuomion, johon kuuluu puolentoista vuoden koeaika sekä viiden vuoden kielto osallistua uskonnollisten järjestöjen toimintaan. Tuomio vahvistetiin huhtikuussa 2024. Oikeuden mukaan Moisejev oli säilyttänyt ja levittänyt kirkkoon liittyvää materiaalia. Moisejev oli saanut jo vuonna 2022 hallintolain 20.33 §:n perusteella 5 000 ruplan (noin 55 euron) sakkorangaistuksen New Generation -konferenssiin osallistumisesta.[[25]](#footnote-25)

Toljatissa Samaran alueella Olga Patrolina sai sakot hallintolain 20.33 §:n perusteella julkaistuaan linkin lauluun, joka esitettiin New Generation -kirkossa. Sama tuomioistuin antoi Uzbekistanista kotoisin olevalle henkilölle 20.33 §:n perusteella sakkorangaistuksen New Generation -kirkon saarnan julkaisemisesta.[[26]](#footnote-26)

Vuoden 2024 joulukuussa Iževskissä Udmurtian tasavallassa paikallisen helluntailaisen Light of the World Church -kirkon pastori Sergei Artemjev sai syytteen rikoslain 239 §:n momentin 1[[27]](#footnote-27) ja rikoslain 111 §:n momentin 3[[28]](#footnote-28) nojalla. Pastori oli kotiarestissa vuoden 2024 helmikuusta marraskuuhun. Rikostutkinnan mukaan pastorin väitettiin pitäneen maksullisia jumalanpalveluksia, joiden aikana hän oli muun muassa käyttänyt ”henkilöön kohdistuvan henkisen ja psykologisen vaikuttamisen menetelmiä” ja ”psykologista väkivaltaa” tavoitteenaan saada seurakuntalaisilta rahaa ja taloudellista hyötyä. Keväällä 2025 tapauksen oikeuskäsittely oli vielä kesken.[[29]](#footnote-29)

SOVAn vuosia 2022 ja 2023 käsittelevien raporttien mukaan ei-toivotuiksi julistettuihin uskonnollisiin järjestöihin kuuluvia henkilöitä syytettiin sekä hallinnollisin että rikosoikeudellisin perustein.[[30]](#footnote-30) SOVAn vuotta 2023 käsittelevässä raportissa kerrotaan uskonnolliseen järjestöön kuuluville, evankelisina kristittyinä pidetyille henkilölle rikoslain perusteella annetuista rangaistuksista.[[31]](#footnote-31) Vuonna 2022 New Generation -järjestön seurakuntiin kuuluviin henkilöihin kohdistettiin etsintöjä. Etsintöjen kohteina olleisiin henkilöihin kohdistettiin useissa tapauksissa väkivaltaa. Esimerkiksi Novokuznetskissa Kemerovon alueella turvallisuusjoukot olivat pakottaneet pastori Aleksander Grišinin lattialle makaamaan, jolloin myös tilanteessa läsnä ollut lapsi oli pelästynyt.[[32]](#footnote-32)

Venäläisen riippumattoman OVD-Info (ven. ОВД-Инфо) -sivuston vuotta 2023 koskevan raportin mukaan kolme helluntailaista pastoria, Nikolai Bogoslovski, Svjatoslav Jugov ja Nikolai Ulitin, sai tuomion erillisissä rikosasioissa, jotka koskivat yhteistyötä ei-toivottujen organisaatioiden kanssa. Pastoreita vastaan nostetut rikossyytteet perustuivat heidän New Generation -kirkon kanssa tekemäänsä yhteistyöhön.[[33]](#footnote-33) SOVAn mukaan Anapassa sijaitsevan Christ the Savior -kirkon pastori Bogoslovski tuomittiin vuodeksi avovankilamaiseen työsiirtolaan rikoslain 284.1 §:n momentin 1[[34]](#footnote-34) perusteella hänen yhteyksistään New Generation -kirkkoon.[[35]](#footnote-35) OVD-Infon kesäkuussa 2023 julkaiseman uutisen mukaan Bogoslovskin aiempi tuomio jäi ennalleen valitustuomioistuimessa, ja hän sai lisäksi seitsemän vuoden kiellon osallistua yhteiskunnalliseen toimintaan, mukaan lukien internetissä. Bogoslovski oli saanut vuonna 2022 sakot Ramenskojessa vuonna 2021 järjestettyyn New Generation -liikkeen konferenssiin osallistumisesta. Tuomioistuimen mukaan Bogoslovski oli jatkanut yhteistyötä latvialaisen New Generation -järjestön ja muiden ei-toivottujen järjestöjen kanssa hallinnollisen sakkorangaistuksen saatuaan, minkä vuoksi Bogoslovskia vastaan nostettiin sittemmin rikossyyte.[[36]](#footnote-36) Nikolai Ulitin ja Svjatoslav Jugov tuomittiin kumpikin kolmen ja puolen vuoden vankeusrangaistukseen yleisen turvatason rangaistussiirtolaan rikoslain 284.1 §:n momentin 3[[37]](#footnote-37) perusteella.[[38]](#footnote-38) He valittivat tuomioistaan, mutta valitusta ei hyväksytty.[[39]](#footnote-39) Lisäksi sekä Jugovin että Ulitinin lapset olivat saaneet sakot vuonna 2021 pidettyyn Ramenskojen konferenssiin osallistumisesta.[[40]](#footnote-40) Ulitin kuuluu evankelisten kristittyjen (helluntailaisten) Christ the Savior -kirkkoon.[[41]](#footnote-41) OVD-Infon kesäkuussa 2023 julkaiseman uutisen mukaan myös entinen New Generation -kirkon pastori Vitali Komarov sai hallintolain 20.33 §:n perusteella 5 000 ruplan (noin 55 euron) sakkorangaistuksen osallistumisesta Ramenskojen konferenssiin.[[42]](#footnote-42)

Vuotta 2022 koskevan SOVAn raportin mukaan useita vuonna 2021 Moskovan alueella sijaitsevassa Ramenskojessa pidetyn konferenssin[[43]](#footnote-43) osallistujia on syytetty hallintolain 20.33 §:n[[44]](#footnote-44) perusteella. Raportissa mainituista kolmesta pastorista ainakin kaksi edustaa New Generation -kirkkoa. Kaksi pastoria sai 5 000 (noin 55 euron) ja yksi 7 000 ruplan (noin 78 euron) sakkorangaistuksen. Kemerovon alueella New Generation -kirkon pastori sai 5 000 ruplan (noin 55 euron) sakkorangaistuksen 20.33 §:n perusteella sen vuoksi, että hän jakoi sosiaalisen median sivustollaan ulkomaisen New Generation -kirkon materiaalia ja julkaisi ukrainalaisen New Generation -kirkon johtajan Andrei Tišenkon haastattelun. [[45]](#footnote-45)

# Onko helluntailaisille uskonnollisille johtohahmoille koitunut oikeudellisia seuraamuksia Ukrainan sodan vastustamisesta?

OVD-info uutisoi lokakuussa 2024 helluntailaisen Holy Trinity Church of Christians of Evangelical Faith (ven. Церковь Святой Троицы христиан веры евангельской; Tserkov Svjatoi Troitsy hristian very evangelskoi) -kirkon pastori Nikolai Romanjukin pidätyksestä ja tutkintavankeuteen määräämisestä rikoslain 280.4 §:n[[46]](#footnote-46) perusteella. Romanjukin kerrotaan joutuneen tutkintavankeuteen hänen syyskuussa 2022 pitämänsä Ukrainan sotaa vastustavan saarnan vuoksi.[[47]](#footnote-47) Pastori oli kritisoinut saarnassa ajatusta siitä, että helluntailaiset osallistuisivat taisteluihin.[[48]](#footnote-48) Romanjukin sekä kahden muun helluntailaisen perheen luokse sekä kahteen rukoushuoneeseen tehtiin etsintöjä, joiden yhteydessä takavarikoitiin muun muassa tietokoneita ja asiakirjoja.[[49]](#footnote-49) Kotietsinnän aikana Romanjukia lyötiin päähän kiväärinperällä, minkä seurauksena hän menetti kuulon toisesta korvastaan. Myöhemmin selvisi, että hän oli saanut tutkintavankeudessa ollessaan mikrohalvauksen. Pastori on ollut vangittuna lokakuusta 2024 lähtien, ja huhtikuussa 2025 tuomioistuin jatkoi hänen vangitsemistaan 17.6.2025 saakka.[[50]](#footnote-50) Forum 18 uutisoi huhtikuussa 2025, että Romanjukin oikeudenkäynnin ajankohta ei ole tiedossa.[[51]](#footnote-51)

OVD-Infon mukaan uushelluntailainen saarnaaja Eduard Tšarov tuomittiin vuoden 2023 huhtikuussa 45 000 ruplan (noin 490 euron) hallinnolliseen sakkorangaistukseen Venäjän asevoimien halventamisesta (20.3.3 §:n momentti 1) ja 20 000 ruplan (noin 220 euron) sakkorangaistukseen vihan tai vihamielisyyden lietsomisesta (20.3.1 §). Rangaistuksen perusteena oli hänen Ukrainan sotaa vastustava ja Venäjän viranomaisten toimintaa kritisoiva sosiaalisen median julkaisunsa.[[52]](#footnote-52) Vuonna 2024 Tšarov asetettiin rikossyytteeseen asevoimien halventamisesta (280.3 §:n momentti 1) ja internetissä tapahtuneesta terrorismin julkisesta oikeuttamisesta (205.2 §:n momentti 2). Kumpikin syytteistä perustuu hänen sosiaalisessa mediassa VKontakte-palvelussa tekemiinsä kommentteihin.[[53]](#footnote-53) Oikeudenkäynti Tšarovia vastaan alkoi vuoden 2025 huhtikuussa. Tällä hetkellä Tšarov on kotonaan, mutta hänen liikkumistaan ja vapauksiaan on rajoitettu, eikä hän muun muassa saa käyttää puhelinta tai internetiä eikä poistua asuinalueeltaan ilman lupaa.[[54]](#footnote-54) SOVAn mukaan Tšarov ei tunnusta mitään kristillistä uskontoa.[[55]](#footnote-55) Forum 18 puolestaan kutsuu häntä itsenäiseksi saarnaajaksi.[[56]](#footnote-56)

Murmanskissa syyskuussa 2023 helluntailainen sopimussotilas Maksim Makušin tuomittiin taistelusta kieltäytymisestä säätävän rikoslain 332 §:n momentin 2.1 nojalla kahden vuoden ja kahdeksan kuukauden mittaiseen rangaistukseen avovankilamaiseen työsiirtolaan. Laivastossa 10 vuotta palvellut Makušin oli kieltäytynyt osallistumasta Ukrainan sotaan uskonnolliseen vakaumukseensa vedoten.[[57]](#footnote-57) Syksyllä 2022 Ukrainan sotaan osallistumisesta kieltäytyneelle helluntailaiselle Andrei Kapatsynalle langetettiin heinäkuussa 2023 Vladivostokissa rikoslain 332 §:n momentin 2.1 nojalla kahden vuoden ja 10 kuukauden vankeusrangaistus avovankilamaisessa työsiirtolassa.[[58]](#footnote-58) Liikekannallepanon nojalla mobilisoitu Kapatsyn oli uskonnolliseen vakaumukseensa vedoten kieltäytynyt kahdesti poistumasta sotilasyksiköstään.[[59]](#footnote-59)

## Lähteet

Forum 18

16.4.2025. *RUSSIA: Criminal trial of anti-war believer begins, another continues, third awaited*. <https://www.forum18.org/archive.php?article_id=2971> (käyty 15.5.2025).

13.3.2024. *RUSSIA: Religious freedom survey, March 2024.* <https://www.forum18.org/archive.php?article_id=2897> (käyty 15.5.2025).

9.10.2023. *RUSSIA: Four now jailed for refusing to fight in Ukraine on religious grounds.* <https://www.forum18.org/archive.php?article_id=2865> (käyty 15.5.2025).

Maahanmuuttovirasto / Maatietopalvelu 2.1.2023. *Venäjä / Helluntailiikkeeseen kuuluvien asema Venäjän federaatiossa* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/80cf968f-a068-4990-befa-a8eef0737e3c> (käyty 7.5.2025).

OVD-Info

17.1. 2024. *Repression in Russia in 2023. OVD-Info overview.* <https://ovd.info/en/repression-russia-2023-ovd-info-overview#1> (käyty 6.5.2025).

3.5.2023. *«Blessed are the peacemakers». What Christian religious leaders face when speaking out against the war.* <https://ovd.info/en/blessed-are-peacemakers-what-christian-religious-leaders-face-when> (käyty 6.5.2025).

[päiväämätön]. <https://data-scripts.ovd.info/agents/> (käyty 13.5.2025).

RFE / RL (Radio Free Europe / Radio Liberty)

9.8.2023. *Russian Baptist Bishop Detained As 'Witness' In Case On Alleged Fakes About Armed Forces.* <https://www.rferl.org/a/russia-baptist-bishop-kaluga/32540665.html> (käyty 9.5.2025).

23.8.2021. *Russian Prosecutor's Office Deems Four More Religious Groups As 'Undesirable'*. <https://www.rferl.org/a/russia-undesirable-religious-groups/31424668.html> (käyty 13.5.2025).

SOTAvision [päivitetty 12.10.2023]. *Двум пасторам-пятидесятникам, осужденным за связь с украинской церковью, отказали в апелляции на приговор.* <https://t.me/sotavisionmedia/20586> (käyty 9.5.2025).

SOVA

6.5.2025. *Challenges to Freedom of Conscience in Russia in 2024*. <https://www.sova-center.ru/en/religion/publications/2025/05/d47105/#_Toc160463008> (käyty 9.5.2025).

25.3.2024. *Challenges to Freedom of Conscience in Russia in 2023.* <https://www.sova-center.ru/en/religion/publications/2024/03/d47072/> (käyty 9.5.2025).

13.04.2023. *Challenges to Freedom of Conscience in Russia in 2022.* <https://www.sova-center.ru/en/religion/publications/2023/04/d47036/>(käyty 9.5.2025).

USCIRF (US Commission on International Religious Freedom)

3 /2025. *United States Commission on International Religious Freedom 2025 Annual Report; USCIRF–Recommended for Countries of particular Concern (CPC): Russia.* Saatavilla: <https://www.ecoi.net/en/file/local/2124287/Russia+2025+USCIRF+Annual+Report.pdf> (käyty 13.5.2025).

USDOS (United States Department of State)

26.6.2024. *Russia 2023 International Religious Freedom Report.* [*https://www.state.gov/wp-content/uploads/2024/05/547499-RUSSIA-2023-INTERNATIONAL-RELIGIOUS-FREEDOM-REPORT.pdf*](https://www.state.gov/wp-content/uploads/2024/05/547499-RUSSIA-2023-INTERNATIONAL-RELIGIOUS-FREEDOM-REPORT.pdf)(käyty 13.5.2025).

15.5.2023. *Russia 2022 International Religious Freedom Report.* <https://www.state.gov/wp-content/uploads/2023/05/441219-RUSSIA-2022-INTERNATIONAL-RELIGIOUS-FREEDOM-REPORT.pdf> (käyty 9.5.2025).

Venäjän federaatio 30.12.2001 [päivitetty 7.4.2025]. *"Кодекс Российской Федерации об административных правонарушениях" от 30.12.2001 N 195-ФЗ (ред. от 07.04.2025).* <https://www.consultant.ru/document/cons_doc_LAW_34661/> (käyty 21.5.2025).

\*\*\*

Независимая газета [Nezavisimaja gazeta] 7.2.2018. *Апостол из Украины снимет с России "родовое проклятие".* <https://www.ng.ru/people/2018-02-07/12_436_muntian.html>(käyty 7.5.2025).

Новая газета Европа [Novaja gazeta Jevropa]

19.6.2024. *Ино-епископ.* <https://novayagazeta.eu/articles/2024/06/19/ino-episkop> (käyty 9.5.2025).

8.8.2023. *В Калуге после обыска задержали епископа Альберта Раткина по делу о «фейках» о ВС РФ в статусе свидетеля.* <https://novayagazeta.eu/articles/2023/08/08/v-kaluge-posle-obyska-zaderzhali-episkopa-alberta-ratkina-po-delu-o-feikakh-o-vs-rf-news> (käyty 9.5.2025).

ОВД-Инфо [OVD-Info]

[päivitetty 18.2.2025]. *Служитель церкви пятидесятников рассказал об аресте пастора из-за антивоенной проповеди*. <https://ovd.info/express-news/2024/10/30/sluzhitel-cerkvi-pyatidesyatnikov-rasskazal-ob-areste-pastora-iz-za> (käyty 9.5.2025).

5.7.2024. *Служившего во флоте христианина приговорили к 2 годам и 8 месяцам колонии из-за отказа воевать.* <https://ovd.info/express-news/2024/07/05/sluzhivshego-vo-flote-khristianina-prigovorili-k-2-godam-i-8-mesyacam> (käyty 15.5.2025).

18.12.2023. *Репрессии в России в 2023 году. Обзор ОВД-Инфо.* <https://data.ovd.info/repressii-v-rossii-v-2023-godu-obzor-ovd-info#2-6> (käyty 7.5.2025).

1.8.2023. *Двум пасторам-пятидесятникам назначили 3,5 года колонии из-за связи с церковью «Новое поколение».* <https://ovd.info/express-news/2023/08/01/dvum-pastoram-pyatidesyatnikam-naznachili-35-goda-kolonii-iz-za-svyazi-s> (käyty 15.5.2025).

26.6.2023. *Жителя Кубани оштрафовали из-за участия в конференции евангельского движения «Новое поколение».* <https://ovd.info/express-news/2023/06/26/zhitelya-kubani-oshtrafovali-iz-za-uchastiya-v-konferencii-evangelskogo> (käyty 15.5.2025).

15.06.2023. *Пастору из Анапы, осужденному по статье о «нежелательной организации», ужесточили приговор.* <https://ovd.info/express-news/2023/06/15/pastoru-iz-anapy-osuzhdennomu-po-state-o-nezhelatelnoy-organizacii> (käyty 15.5.2025).

19.4.2024. *Жителю Барнаула утвердили условный срок по делу о сотрудничестве с «нежелательной» организацией.* <https://ovd.info/express-news/2024/04/19/zhitelyu-barnaula-utverdili-uslovnyy-srok-po-delu-o-sotrudnichestve-s> (käyty 15.5.2025).

9.4.2024. *Жителя Кузбасса приговорили к принудительным работам по делу о «нежелательной» организации*. <https://ovd.info/express-news/2024/04/09/zhitelya-kuzbassa-prigovorili-k-prinuditelnym-rabotam-po-delu-o> (käyty 15.5.2025).

Сибирь.реалии [Sibir.realii] 29.7.2023. *Магаданского авиадиспетчера отправили в колонию за отказ воевать.* <https://www.sibreal.org/a/kapatsyna/32482070.html> (15.5.2025).

СОВА [SOVA]

[päivitetty 17.4.2025]. *В Московской области расследуется дело пастора церкви ХВЕ, допустившего антивоенные высказывания в проповеди.* <https://www.sova-center.ru/religion/news/harassment/intervention/2025/02/d50567/> (käyty 9.5.2025).

14.04.2025*. Проблемы реализации свободы совести в России в 2024 году.* <https://www.sova-center.ru/religion/publications/2025/04/d51402/> (käyty 9.5.2025).

5.3.2024. *Проблемы реализации свободы совести в России в 2023 году.* <https://www.sova-center.ru/religion/publications/2024/03/d49416/> (käyty 9.5.2025).

24.3.2023. *Проблемы реализации свободы совести в России в 2022 году.* <https://www.sova-center.ru/religion/publications/2023/03/d47883/> (käyty 9.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 2.1.2023. [↑](#footnote-ref-1)
2. SOVAn vuotta 2022 käsittelevän koosteen mukaan marraskuussa 2022 ei-toivottujen järjestöjen listalle lisättiin kaksi karismaattiseen liikkeeseen kuuluvaa ukrainalaista järjestöä, All-Ukrainian Spiritual Center Vozrozhdenie (Revival) ja siihen liittyvä Vladimir Muntyanin hyväntekeväisyysjärjestö Vozrozhdenie (SOVA 13.4.2023). Venäläisen Nezavisimaja gazeta (ven. Независимая газета) -uutissivuston mukaan Vozrozhdenie on erotettu vuonna 2012 helluntailaisuskontokunnat kokoavasta Ukrainan kirkkojen välisestä neuvostosta (Независимая газета 7.2.2018). SOVA kertoo vuotta 2024 käsittelevässä koosteessaan kolmen evankelisen järjestön julistamisesta ei-toivotuiksi. Näitä ovat Great Commission Ministries järjestön kaksi jäsentä, kanadalainen Great Commission Media Ministries (GCMM) ja amerikkalainen Great Commission Media Ministries -järjestö sekä näiden suomalainen jäsen International Russian Radio & Television (IRR/TV) (СОВА 14.4.2025). OVD-info listaa yllä mainitut järjestöt tiedostusvälineiksi, ei uskonnollisiksi organisaatioiksi (OVD-info [päiväämätön]). Lähteissä ei mainita, että edellä mainitut ei-toivottujen järjestöjen listalle lisätyt järjestöt edustaisivat helluntailiikettä. [↑](#footnote-ref-2)
3. Maahanmuuttovirasto / Maatietopalvelu 2.1.2023, s. 6–7. [↑](#footnote-ref-3)
4. USDOS 26.6.2024, s. 1; USDOS 15.5.2023, s. 1. [↑](#footnote-ref-4)
5. SOVA 25.3.2024. [↑](#footnote-ref-5)
6. USDOS 26.6.2024, s. 2; USDOS 15.5.2023, s. 2. [↑](#footnote-ref-6)
7. Hallintolain 5.26 § säätää uskonnollisten aatteiden jakamisen rajoittamisesta sekä lähetystyön tekemisestä ilman rekisteröidyltä uskonnolliselta järjestöltä saatua lupaa. [↑](#footnote-ref-7)
8. SOVA 13.4.2023; Venäjän federaatio 30.12.2001 [päivitetty 7.4.2025]. [↑](#footnote-ref-8)
9. SOVA 6.5.2025. [↑](#footnote-ref-9)
10. SOVA 13.4.2023. [↑](#footnote-ref-10)
11. SOVA 25.3.2024. [↑](#footnote-ref-11)
12. SOVA 6.5.2025. [↑](#footnote-ref-12)
13. Helluntailaista New Generation -kirkkoa käsitellään tarkemmin maatietopalvelun 2.1.2023 julkaisemassa kyselyvastuksessa (Maahanmuuttovirasto / Maatietopalvelu 2.1.2023, s. 6–7). [↑](#footnote-ref-13)
14. SOVA 13.4.2023. [↑](#footnote-ref-14)
15. SOVA 25.3.2024. [↑](#footnote-ref-15)
16. SOVA 6.5.2025. [↑](#footnote-ref-16)
17. SOVA 13.4.2023. [↑](#footnote-ref-17)
18. SOVAn raportin englanninkielisessä julkaisussa Ratkinia nimitetään pastoriksi (SOVA 6.5.2025), muiden lähteiden mukaan Ratkinilla on piispan arvo. Esimerkiksi OVD-Infon mukaan Ratkin on New Word (ven. Новое слово, translit. Novoje slovo) -kirkon piispa (OVD-info [päiväämätön]. Radio Free Europe / Radio Liberty (RFE / RL) -uutissivuston 2023 julkaisemassa artikkelissa Ratkinin kerrotaan olevan New Word -baptistikirkon piispa (RFE / RL 9.8.2023). [↑](#footnote-ref-18)
19. СОВА 14.4.2025; SOVA 6.5.2025. [↑](#footnote-ref-19)
20. Новая газета Европа 19.6.2024. [↑](#footnote-ref-20)
21. Новая газета Европа 8.8.2023. [↑](#footnote-ref-21)
22. SOVA 6.5.2025. [↑](#footnote-ref-22)
23. SOVA 6.5.2025; ОВД-Инфо 9.4.2024. [↑](#footnote-ref-23)
24. ОВД-Инфо 9.4.2024. [↑](#footnote-ref-24)
25. ОВД-Инфо 19.4.2024. [↑](#footnote-ref-25)
26. SOVA 6.5.2025. [↑](#footnote-ref-26)
27. Rikoslain 239 §:n momentissa 1 säädetään sellaisen uskonnollisen yhdistyksen perustamisesta ja toiminnan johtamisesta, jonka toimintaan liittyy kansalaisiin kohdistuvaa väkivaltaa tai muuta kansalaisen terveyteen kohdistuvaa haittaa. [↑](#footnote-ref-27)
28. Rikoslain 111 §:n momentin 3 kohdassa B säädetään mielenterveyshäiriöön johtavan, tahallisesti aiheutetun vakavan terveyshaitan aiheuttamisesta. [↑](#footnote-ref-28)
29. SOVA 6.5.2025. [↑](#footnote-ref-29)
30. SOVA 13.4.2023; 25.3.2024. [↑](#footnote-ref-30)
31. SOVA 25.3.2024. [↑](#footnote-ref-31)
32. SOVA 13.4.2023. [↑](#footnote-ref-32)
33. OVD-Info 17.1.2024; ОВД-Инфо 18.12.2023. [↑](#footnote-ref-33)
34. Rikoslain 284.1 §:n momentti 1 säätää osallistumisesta Venäjän federaation alueella ei-toivotuksi julistetun ulkomaisen tai kansainvälisen kansalaisjärjestön toimintaan sellaisen henkilön toimesta, joka on jo aiemmin tuomittu hallintolain mukaiseen rangaistukseen vastaavasta teosta. [↑](#footnote-ref-34)
35. SOVA 25.3.2024; СОВА 5.3.2024. [↑](#footnote-ref-35)
36. ОВД-Инфо 15.6.2023. [↑](#footnote-ref-36)
37. Rikoslain 284.1 §:n momentti 3 säätää Venäjän federaation alueella ei-toivotuksi julistetun ulkomaisen tai kansainvälisen kansalaisjärjestön toiminnan järjestämisestä. [↑](#footnote-ref-37)
38. SOVA 25.3.2024; СОВА 5.3.2024; ОВД-Инфо 1.8.2023. [↑](#footnote-ref-38)
39. SOTAvision [päivitetty 12.10.2023]. [↑](#footnote-ref-39)
40. ОВД-Инфо 1.8.2023. [↑](#footnote-ref-40)
41. SOVA 13.4.2023. [↑](#footnote-ref-41)
42. ОВД-Инфо 26.6.2023. [↑](#footnote-ref-42)
43. Konferenssia ja siihen liittyviä tapahtumia käsitellään maatietopalvelun 2.1.2023 julkaisemassa kyselyvastuksessa (Maahanmuuttovirasto / Maatietopalvelu 2.1.2023, s. 6–7). [↑](#footnote-ref-43)
44. Hallintolain 20.33 § säätää Venäjällä ei-toivotuksi julistetun ulkomaisen tai kansainvälisen kansalaisjärjestön toimintaan osallistumisesta. [↑](#footnote-ref-44)
45. SOVA 13.4.2023. [↑](#footnote-ref-45)
46. Rikoslain 280.4 § säätää kansallista turvallisuutta vastaan suunnatusta toiminnasta. [↑](#footnote-ref-46)
47. ОВД-Инфо [päivitetty 18.2.2025]. [↑](#footnote-ref-47)
48. СОВА [päivitetty 17.4.2025]. [↑](#footnote-ref-48)
49. ОВД-Инфо [päivitetty 18.2.2025]. [↑](#footnote-ref-49)
50. SOVA 6.5.2025; СОВА [päivitetty 17.4.2025]. [↑](#footnote-ref-50)
51. Forum 18 16.4.2025. [↑](#footnote-ref-51)
52. OVD-info 3.5.2023. [↑](#footnote-ref-52)
53. SOVA 6.5.2025. [↑](#footnote-ref-53)
54. Forum 18 16.4.2025. [↑](#footnote-ref-54)
55. SOVA 6.5.2025. [↑](#footnote-ref-55)
56. Forum 18 16.4.2025. [↑](#footnote-ref-56)
57. Forum 18 9.10.2023; ОВД-Инфо 5.7.2024. [↑](#footnote-ref-57)
58. Forum 18 13.3.2024. [↑](#footnote-ref-58)
59. Сибирь.реалии 29.7.2023. [↑](#footnote-ref-59)